bar mitzva
Store norske leksikon,Religion og filosofi,Religioner og livssyn,Jødedom
Bar mitzva er betegnelsen på en jødisk gutt som etter å ha fylt 13 år, pluss en dag, blir et fullverdig medlem av det jødiske fellesskapet. Med dette har han fått alle religiøse rettigheter, som å telles med i en bønnegruppe (minyan) og å lese fra Tora-rullene under gudstjenesten, og han er nå også underlagt alle de religiøse forpliktelsene i henhold til den jødiske religiøse loven, halakha.
Bar mitzva brukes også som navn på seremonien som finner sted i synagogen for å markere denne dagen. Dette er en fest som ikke støtter seg på bibeltekstene, men som kan spores tilbake til 1400-tallet. Å feire sin bar mitzva er likevel blant de tradisjonene som fremdeles overholdes av de aller fleste jøder.Jenter blir myndige i religiøs sammenheng, bat mitzva, når de blir 12 år, men hadde tidligere ingen aktiv rolle i gjennomføringen av gudstjenestene i synagogen. Først i vår tid har flere jødiske retninger og menigheter begynt å markere denne dagen. Praksis På sin bar mitzva blir gutten for første gang kalt opp for å lese høyt for forsamlingen i synagogen (eller for dem som ledsager ham til muren). Blant ortodokse jøder er dette også dagen da gutten for første gang bruker bønneremmer, tefillin.I tiden før sin bar mitzva går gutten til undervisning hos sin rabbiner. Her lærer han både om jødiske tradisjoner, og å resitere ukens Tora-avsnitt og den tilhørende teksten fra det som i Tanakh kalles Profetene. Dette krever intens trening, og en vellykket lesing foran familien og menigheten på den store dagen er svært viktig for de fleste.I mange menigheter er det vanlig å kaste sukkertøy på gutten etter en gjennomført lesing. Dagen markeres deretter gjerne med en stor fest for slekt og venner, der gutten også får gaver.Bar mitzva-seremonien holdes oftest på den første sabbaten etter selve fødselsdagen, men kan også finne sted på andre ukedager. Den finner vanligvis sted i synagogen, men det er også blitt populært å feire sin bar mitzva ved Vestmuren i Jerusalem. Mange familier som bor i andre deler av verden reiser derfor til Israel for å feire en bar mitzva.Familie, venner og gutten selv samler seg da gjerne ved hovedinngangen til den jødiske delen av gamlebyen (Dung-porten) og går samlet til plassen foran muren der seremonien finner sted. Gutten selv går under en huppa, og ledsagerne danser, synger og slår på trommer. Siden det ikke er lov å spille musikk på sabbaten, finner slike seremonier hovedsakelig sted mandager og torsdager. Mange samtidige og høylytte prosesjoner trekker mange besøkende. Les mer i Store norske leksikon jødedom ritual religion bat mitzva